2.3.2019.

**Fakultet tehničkih nauka Čačak, Univerzitet u Kragujevcu**

**Promocija projekta Erasmus+ PT&SCHE na FTN Čačak**

U cilju informisanja što većeg broja potencijalnih polaznika studija kratkih ciklusa kreiranih u okviru projekta Erasmus+ “Introduction of part-time and short cycle studies in Serbia” PT&SCHE, 2. marta 2019. godine je na Fakultetu tehničkih nauka u Čačku održana prezentacija u kojoj su ciljna grupa bili srednjoškolci i studenti koji pohadjaju praktičan kurs iz Elektronike. Prezentaciji je prisustvovalo 18 polaznika kursa, kojima su prezentovani osnovni podaci o projektu, ciljevi i rezultati, kao i najnovije informacije o uključivanju kratkih programa studija u Zakon o visokom obrazovanju i predstavljanje Pravilnika o realizaciji kratkih programa studija.

Za slušaoce su ove informacije predstavljale novinu i zaključak je da treba što više širiti informaciju o novim mogućnostima studiranja, kao i o samom projektu.

Pored toga, učenicima i studentima su prezentovane namere Fakulteta tehničkih nauka u Čačku za pokretanje nekoliko novih kratkih ciklusa studija na jesen 2019/20. Plan je da se prema mogućnostima, realizuju sledeći kratki ciklusi:

* Java programiranje
* Razvoj web aplikacija
* Program razvoja nastavničkih kompetencija u oblasti IT
* Program razvoja nastavničkih kompetencija: psihološko-pedagoško-metodičko obrazovanje
* Verifikacija mikročipova SoC (system-on-the-chip)

Prezentaciji su prisustvovali nastavnici i saradnici Fakulteta tehnčkih nauka koji su uključeni u realizaciju projekta, kao i oni koji pripremaju realizaciju planiranih kratkih ciklusa za narednu školsku godinu.

Takodje, prezentaciji je prisustvovao i direktor Naučno tehnološkog parka u Čačku Mirko Pešić, koji je ispričao o ulozi kompanija u procesu realizacije studija kratkog ciklusa.

